

**ประกาศคณะพยาบาลศาสตร์ มหาวิทยาลัยราชภัฏบุรีรัมย์**

**เรื่อง การให้ทุนอุดหนุนการวิจัยภายในระดับคณะ ประจำปีงบประมาณ ๒๕๖๔**

------------------------------

ด้วย คณะพยาบาลศาสตร์ มหาวิทยาลัยราชภัฏบุรีรัมย์ จะดำเนินการคัดเลือกข้อเสนอการวิจัยเพื่อรับทุนอุดหนุนการวิจัยภายในระดับคณะ ประจำปีงบประมาณ ๒๕๖๔ เพื่อส่งเสริมและสนับสนุนให้บุคลากร ในสังกัดทำวิจัย และแสดงศักยภาพด้านการวิจัยที่สามารถนำไปใช้ประโยชน์ได้จริงในแต่ละสาขาวิชา อันจะนำไปสู่การยกระดับมาตรฐานของงานวิจัย คณะพยาบาลศาสตร์ มหาวิทยาลัยราชภัฏบุรีรัมย์ จึงประกาศรับข้อเสนอโครงการวิจัยที่อยู่ในกรอบการให้ทุนอุดหนุนการวิจัยภายในระดับคณะ ประจำปีงบประมาณ ๒๕๖๔ โดยมีรายละเอียด ดังนี้

๑. กรอบการวิจัย

๑.๑ การวิจัยที่ก่อให้เกิดประโยชน์ต่อการเรียนการสอนระดับหลักสูตรพยาบาลศาสตรบัณฑิต

๑.๒ การวิจัยในศาสตร์ทางการพยาบาล หรือวิทยาศาสตร์สุขภาพ

๒. ลักษณะโครงการวิจัย

๒.๑ โครงการวิจัยมีกำหนดแล้วเสร็จภายใน ๑ ปี

๒.๒ ไม่เป็นโครงการวิจัยเพื่อรับวุฒิบัตรหรือปริญญาใดๆ

๒.๓ ไม่เป็นโครงการวิจัยที่ได้รับทุนอุดหนุนหรือกำลังเสนอขอรับทุนอุดหนุนการวิจัย จากหน่วยงานหรือองค์กรใดๆ

๒.๔ กำหนดให้ใช้รูปแบบข้อเสนอโครงการวิจัยตามเอกสารแนบท้ายประกาศ

๓. เกณฑ์การให้ทุนอุดหนุนการวิจัย

คณะกรรมการพิจารณาและประเมินผลโครงการวิจัย ประจำปีงบประมาณ ๒๕๖๔ คณะพยาบาลศาสตร์ จะพิจารณาข้อเสนอโครงการวิจัยภายใต้งบประมาณปี ๒๕๖๔ โดยให้ทุนจำนวน ๖ ทุน ทุนละไม่เกิน ๘,๐๐๐ บาท

๔. คุณสมบัติของผู้เสนอโครงการวิจัย

๔.๑ เป็นข้าราชการพลเรือนในสถาบันอุดมศึกษา พนักงานราชการ พนักงานมหาวิทยาลัย บุคลากรสายวิชาการ สังกัดคณะพยาบาลศาสตร์ มหาวิทยาลัยราชภัฏบุรีรัมย์

๔.๒ ไม่เป็นผู้ที่อยู่ระหว่างลาศึกษาต่อ

๔.๓ ไม่เป็นผู้ที่ติดค้างการส่งรายงานต่างๆ ของโครงการวิจัยที่ได้รับทุนของคณะพยาบาลศาสตร์ หรือทุนของมหาวิทยาลัยราชภัฏบุรีรัมย์ โดยไม่มีเหตุผลอันสมควร

/๕. การส่งข้อเสนอ….

๕. การส่งข้อเสนอโครงการวิจัย

ผู้เสนอโครงการวิจัยจัดทำเอกสารข้อเสนอโครงการวิจัย (Research proposal) โดยกำหนดให้ใช้รูปแบบข้อเสนอโครงการวิจัยตามเอกสารแนบท้ายประกาศ ที่ลงลายมือชื่อกำกับแล้ว จำนวน ๘ ชุด นำส่งมายังสำนักงานคณบดี คณะพยาบาลศาสตร์ ภายในวันอังคารที่ ๑ ธันวาคม ๒๕๖๓ โดยสามารถดาวน์โหลดรูปแบบข้อเสนอโครงการวิจัยได้ที่เว็บไซต์ของคณะพยาบาลศาสตร์ http://nursing.bru.ac.th

๖. การพิจารณาทุนอุดหนุนการวิจัย

ให้คณะกรรมการพิจารณาและประเมินผลโครงการวิจัย ประจำปีงบประมาณ ๒๕๖๔ คณะพยาบาลศาสตร์ ดำเนินการพิจารณาและประเมินผลโครงการวิจัย โดยมีเกณฑ์ในการพิจารณา ดังนี้

๖.๑ ข้อเสนอโครงการวิจัยเป็นไปตามกรอบการวิจัย

๖.๒ มีวัตถุประสงค์ เป้าหมายและแผนการดำเนินงานที่ชัดเจน สอดคล้องกับแนวทางการประกาศทุน

๗. ปฏิทินการดำเนินงานตลอดการรับทุน

คณะกรรมการงานวิจัย และคณะกรรมการพิจารณาและประเมินผลโครงการวิจัย ดำเนินการพิจารณาข้อเสนอโครงการวิจัย จัดทำประกาศการให้ทุน จัดทำสัญญา และดำเนินการตามเงื่อนไขแห่งสัญญา โดยให้ผู้รับทุนดำเนินงานตามปฏิทินดำเนินงาน ดังรายละเอียดตามตารางที่ ๑

ตารางที่ ๑ ปฏิทินดำเนินงานโครงการวิจัย

|  |  |  |
| --- | --- | --- |
| **ที่** | **รายการ** | **ช่วงเวลา** |
| ๑ | ประกาศการให้ทุนอุดหนุนการวิจัยภายในระดับคณะ | ๑๘ - ๓o พฤศจิกายน ๒๕๖๓ |
| ๒ | ผู้ประสงค์รับทุนส่งเอกสารข้อเสนอโครงการวิจัยมายังสำนักงานคณบดี | ๑ ธันวาคม ๒๕๖๓ |
| ๓ | คณะกรรมการพิจารณาและประเมินผลโครงการวิจัย ประจำปีงบประมาณ ๒๕๖๔ คณะพยาบาลศาสตร์ พิจารณาโครงการวิจัย | ๗ - ๑o ธันวาคม ๒๕๖๓ |
| ๔ | ประกาศผลการพิจารณาโครงการวิจัย | ๑๑ ธันวาคม ๒๕๖๓ |
| ๕ | ส่งข้อเสนอโครงการวิจัยเพื่อขอจริยธรรมการวิจัยในมนุษย์ | ๑๔ - ๑๘ ธันวาคม ๒๕๖๓ |
| ๖ | ทำสัญญาการรับทุนอุดหนุนการวิจัย | ๒๑ - ๒๕ ธันวาคม ๒๕๖๓ |
| ๗ | รายงานความก้าวหน้าการดำเนินงานวิจัย | ๘ - ๑๒ มีนาคม ๒๕๖๔ |
| ๘ | ส่งรายงานวิจัยฉบับสมบูรณ์ | ๓ - ๒๑ พฤษภาคม ๒๕๖๔ |

๘. เงื่อนไขการรับทุนอุดหนุนการวิจัย

๘.๑ ผู้ที่ได้รับทุนจะต้องทำสัญญารับทุนอุดหนุนการวิจัยหลังจากได้รับทราบประกาศผลการพิจารณาจัดสรรทุนอุดหนุนการวิจัยภายในระดับคณะ ประจำปีงบประมาณ ๒๕๖๔

/๘.๒ การรับเงินทุน.....

๘.๒ การรับเงินทุนอุดหนุนการวิจัย แบ่งจ่ายเป็น ๓ งวด โดยเบิกจ่ายตามระเบียบการเบิกจ่ายของมหาวิทยาลัย โดยมีรายละเอียดการรับเงินทุน คือ

งวดที่ ๑ เบิกเงินทุนอุดหนุนการวิจัย ร้อยละ ๓๐ ภายหลังจากได้ผลการรับรองให้ดำเนินการวิจัยจากคณะกรรมการจริยธรรมการวิจัยในมนุษย์ มหาวิทยาลัยราชภัฏบุรีรัมย์ หรือหน่วยงานอื่น

งวดที่ ๒ เบิกเงินทุนอุดหนุนการวิจัย ร้อยละ ๕๐ ภายหลังจากรายงานความก้าวหน้าการดำเนินงานวิจัย โดยส่งเอกสารดังนี้

๑) ผลการตรวจสอบคุณภาพเครื่องมือ

๒) หนังสือแต่งตั้งผู้ทรงคุณวุฒิตรวจสอบเครื่องมือ

งวดที่ ๓ เบิกเงินทุนอุดหนุนการวิจัย ร้อยละ ๒๐ ตามเงื่อนไข ดังนี้

๑) ส่งรายงานวิจัยฉบับสมบูรณ์ จำนวน ๒ เล่ม พร้อมแผ่นบันทึกข้อมูลรายงานวิจัยฉบับสมบูรณ์ จำนวน ๒ แผ่น

๘.๓ ในกรณีที่ผู้รับทุนอุดหนุนการวิจัยไม่สามารถดำเนินงานตามขั้นตอนที่เสนอให้แล้วเสร็จตามสัญญา ให้ทำบันทึกข้อความแจ้งต่อคณะพยาบาลศาสตร์ทราบล่วงหน้าก่อนถึงวันครบกำหนดส่งรายงานวิจัยฉบับสมบูรณ์อย่างน้อย ๓๐ วัน การต่อสัญญาให้อยู่ในดุลยพินิจของคณะกรรมการงานวิจัย

๙. รูปแบบรายงานวิจัย

รูปแบบรายงานวิจัยฉบับสมบูรณ์ให้จัดทำตามรูปแบบในเอกสารแนบท้ายประกาศ

๑๐. กรรมสิทธิ์และการเผยแพร่งานวิจัย

๑๐.๑ การเผยแพร่ผลงานวิจัยต่อสาธารณะ ให้ถือเป็นเอกสิทธิ์ของมหาวิทยาลัยราชภัฏบุรีรัมย์

๑๐.๒ องค์ความรู้ นวัตกรรม หรือผลิตภัณฑ์ที่ได้จากผลงานวิจัยให้ถือเป็นสิทธิ์ระหว่างมหาวิทยาลัยราชภัฏบุรีรัมย์ และนักวิจัย ทั้งนี้ ตั้งแต่บัดนี้เป็นต้นไป

ประกาศ ณ วันที่ พฤศจิกายน พ.ศ. ๒๕๖๓

(รองศาสตราจารย์มาลิณี จุโฑปะมา)

รักษาราชการแทน อธิการบดีมหาวิทยาลัยราชภัฏบุรีรัมย์